Welsynsorganisasie breek wêreldrekord én beveg hongersnoodKaapstad se Madiba-mosaïek het uit 56 685 blikkies bestaan. (Foto: Facebook/Ladles of Love) Die Kaapse welsynsorganisasie Ladles of Love het die wêreldrekord vir die wêreld se grootste mosaïek wat geheel en al uit blikkieskos geskep is, verbeter en boonop gaan al dié blikkies help om honger mae in Kaapstad en Johannesburg te vul. Die organisasie het in samewerking met Good Hope FM reuse-mosaïekkunswerke by Kaapstad se wêreldklaskonferensiesentrum én Johannesburg se Nelson Mandela Square uit blikkies gepak ter viering van Mandeladag. Entoesiastiese vrywilligers én plaaslike sakeondernemings het in dié stede saamgetrek en byna 90 000 blikkies is gesamentlik gepak. Daar was ook geleenthede om groente te help skil en opsny en toebroodjies te maak wat aan sopkombuise uitgedeel word. Johannesburg se Suid-Afrikaanse vlagmosaïek het uit 32 040 blikkies bestaan. (Foto: Facebook/Ladles of Love) Die geleentheid was ŉ ongekende sukses, met Johannesburg se Suid-Afrikaanse vlagmosaïek wat gesamentlik uit 32 040 blikkies bestaan het, terwyl Kaapstad se Madiba-mosaïek uit 56 685 blikkies bestaan het. Sowat 1,3 ton groente en vrugte is in Johannesburg en 2,5 ton is in die Moederstad geskenk en geskil. Verder is 7 000 toebroodjies in die Goudstad en 25 000 in die Moederstad gemaak. Die vorige blikkieskosmosaïek-wêreldrekord, wat deur Doordash in die VSA gehou is, was ŉ yslike 52,39 vierkante meter. Die span in Kaapstad se mosaïek – wat ongeveer ses uur geneem het om te pak – het uit 472,5 vierkante meter bestaan. Danny Diliberto, stigter en uitvoerende hoof van Ladles of Love, sê die saadjie vir die organisasie is geplant toe hy self eendag gesien het watse verskil ŉ maaltyd in ŉ minder bevoorregte persoon se lewe maak. “Die wêreld is ŉ ander plek as jy honger is. Wanneer dié basiese behoefte bevredig is, word waardigheid herstel – selfs net vir ŉ oomblik.” Gerard Muller, Good Hope FM-programbestuurder, sê dit is vir die radiostasie ŉ groot eer om deel van hierdie wêreldrekord-inisiatief te wees. “Ons radiostasie word daaraan geken dat ons grense oorskry, of dit nou op die lug of met geleenthede soos hierdie is. Wat ŉ lekker manier om ons kleurvolle, magtige nasie met ŉ splinternuwe wêreldrekord in die Moederstad en op Mandeladag te vier.” Besoek Ladles of Love se Facebook-blad vir meer inligting.